นายกรัฐมนตรี ย้ำให้ทุกภาคส่วนร่วมกันแก้ปัญหาฝุ่นควัน เน้นหาแนวทางการพัฒนาอย่างยั่งยืน
นายกรัฐมนตรี ย้ำให้ทุกภาคส่วนร่วมกันแก้ปัญหาฝุ่นควัน เน้นหาแนวทางการพัฒนาอย่างยั่งยืน ยกระดับคุณภาพชีวิตพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แถลงแก่สื่อมวลชนถึงการแก้ไขและรับมือกับปัญหาฝุ่นควันในปัจจุบันว่า รัฐบาลหวังแก้ปัญหาทุกอย่างอย่างยั่งยืน ทั้งปัญหาภัยแล้ง ปัญหา PM 2.5 แต่ทั้งนี้ต้องได้รับความร่วมมือจากทุกฝ่าย ซึ่งทุกคนก็ทราบดีทั้งการควบคุมรถที่มีควันดำ ทั้งรถส่วนบุคคลและรถสาธารณะ เนื่องจากปัญหาฝุ่นควันส่วนใหญ่นั้นมาจากการจราจรบนท้องถนนถึง 70% รวมทั้งจากสาเหตุอื่นๆ เช่น จากโรงงานอุตสาหกรรม การเผา รัฐบาลมีหน้าที่กำกับดูแลขนส่งมวลชน ไม่ว่าจะรณรงค์ดูแลรักษาเครื่องยนต์ การเปลี่ยนไส้กรอง หรือการใช้เชื้อเพลิง B10 ซึ่งเผาไหม้ง่ายและเป็นพลังงานที่สะอาด ไม่ก่อให้เกิดควันและมลพิษ หรือการเริ่มใช้รถยนต์ไฟฟ้า ทุกอย่างดำเนินการเป็นขั้นเป็นตอนและมีการพัฒนาระบบบริหารจัดการปัญหาฝุ่นควันและแอปพลิเคชัน (AirCMI) โดยนำร่องที่จังหวัดเชียงใหม่แล้ว